ფორმულის სახელი ხელფასის ამოცანაში

განვიხილოთ ფორმულის სახელის გამოყენების კიდევ ერთი მაგალითი.

ხელფასის მოდელურ ამოცანაში დაკავება შეიძლება დიფერენცირებული იყოს. ასე, მაგალითად, თუ ხელფასისა და პრემიის ჯამი (E სვეტის მონაცემი):

1000–ზე მეტია, დაკავება განისაზღვროს 20%–ით;

800–სა და 1000 შორის არის, დაკავება განისაზღვროს 15%–ით;

500–სა და 800 შორის არის, დაკავება განისაზღვროს 12%–ით;

500–ზე ნაკლებია, დაკავება განისაზღვროს 10%–ით.

დიფერენცირებული გადასახადის რეალიზაციის ფორმულა ასეთია:

=IF(E3>=1000;E3*0,2;IF(E3>=800;E3*0,15;IF(E3>=500;E3*0,12;E3*0,1))).

ეს ფორმულა ექსელის IF ფუნქციას იყენებს, რომელსაც მომდევნო თავში დაწვრილებით განვიხილავთ, ახლა კი ფორმულის ნიუანსებში გარკვევის გარეშე შევასრულოთ შემდეგი მოქმედებები:

გავააქტიუროთ F3 უჯრედი და Formulas / Defined Names / Define Name ბრძანებით გამოვიძახოთ New Name დიალოგი;

Name ველში Sylfaen ფონტით ჩავწეროთ ფორმულის სახელი: „საშემოსავლო“;

Refers to ველში ჩავწეროთ ფორმულა: =IF(E3>=1000,E3*0.2,IF(E3>=800,E3*0.15,IF(E3>=500,E3*0.12,E3*0.1)));

დავაწკაპუნოთ OK ღილაკზე.

ამ მოქმედებებით შეიქმნა დიფერენცირებული გადასახადის ფორმულის სახელი: „საშემოსავლო“.

F3 უჯრედში შევიტანოთ ფორმულა: =საშემოსავლო. გავავრცელოთ ეს ფორმულა შევსების მარკერით F4:F12 უჯრედებზე. თითოეულ ამ უჯრედში მიიღება დიფერენცირებულად გამოთვლილი დასაკავებელი თანხა, მიუხედავად იმისა, რომ გარეგნულად მათ ერთი და იგივე ფორმულა ემსახურება.